Las-Vegas fuqarosi xonanda Jastin Biber uni do‘pposlaganini ma’lum qildi

AQShning Nevada shtati Las-Vegas shahri fuqarosi Rodni Kennon politsiyaga kanadalik xonanda Jastin Biber va uning soqchilari uni do‘pposlagani haqida ariza berdi, deb xabar bermoqda “TASS”.

Xabarda qayd etilishicha, Kennon Ogayo shtati Klivlend shahri huquq-tartibot xodimlariga murojaat qilgan. Erkakning aytishicha, hodisa iyun oyida, Klivlenddagi mehmonxonalardan birida sodir bo‘ldi. Xonanda shirakayf holda Kennon o‘tirgan stolga kelib, unga tegishli bo‘lgan ko‘zoynakni taqib oldi. Kennon qo‘shiqchini suratga ola boshladi, bu esa Biberga yoqmadi.
Shundan so‘ng yigitlar o‘rtasida mojaro kelib chiqdi. Janjal vaqtida xonanda Kennonning yuziga uch marta musht tushirdi. Keyinroq Biberning soqchilari ham qo‘shildi va Kennonga bir nechta zarba berdi. Hujjatlarda qayd etilishicha, janjal natijasida Kennon jiddiy jarohat olgan. Uning ko‘zoynagi qaytarib berilmadi, telefoni esa buzilgan.
Kennon nima uchun bo‘lib o‘tgan voqea haqida politsiya xodimlariga bir necha oy o‘tib ma’lum qilgani qayd etilmagan. Biberga ayblov qo‘yilgani borasida hech qanday ma’lumot kelib tushmagan. Xonandaning rasmiy vakillari hodisa yuzasidan izoh bermagan.
 Jastin Biber muxlisining yuziga musht tushirdi (video)
Jastin Biber AQShda bir necha bor qonuniy qiyinchiliklarga duch kelgan. 2014-yilning yanvar oyida xonandaning Kaliforniya shtatida joylashgan hovlisidagi qo‘shnilaridan biri uni uyiga tovuq tuxumi otganlikda va buning natijasida ming dollar zarar yetkazganlikda ayblagan. O‘sha oyning o‘zida Biber Mayami-Bich (Florida shtati)da mast holda avtomobil boshqargan va politsiya tomonidan qo‘lga olinayotgan vaqtda qarshilik ko‘rsatgan. Kanadalik xonanda AQSh va boshqa mamlakatlarda yana bir nechta ayblovlarga duchor bo‘lgan.
2014-yili Oq uy rasmiy saytida AQSh hukumatini Biberni mamlakatda yashash huquqidan mahrum qilib, AQShdan chiqarib yuborishga chaqirilgan petitsiya e’lon qilingandi. Hujjat 200 mingdan ziyod kishi tomonidan imzolandi, ammo AQSh ma’muriyati tomonidan bu holatga rasmiy izoh berilmadi.
 “Daryo”ning Telegram’dagi rasmiy kanali — @toshqindaryo’ga a’zo bo‘ling!